KIRJALLINEN KYSYMYS E-0795/03 esittäjä(t): Alexandros Alavanos (GUE/NGL) komissiolle. Eurooppalaisten kansalaisten henkilötiedot.



Virallinen lehti nro 192 E , 14/08/2003 s. 0219 - 0220



KIRJALLINEN KYSYMYS E-0795/03 esittäjä(t): Alexandros Alavanos (GUE/NGL) komissiolle (14. maaliskuuta 2003) Aihe: Eurooppalaisten kansalaisten henkilötiedot Yhdysvaltojen viranomaiset pidättivät kreikkalaisen yliopiston professorin Evgenios Angelopoulosin heti hänen saavuttuaan New Yorkin lentokentälle ja kuulustelivat häntä huolimatta siitä, että hänelle oli myönnetty maahantulolupa (viisumi) Yhdysvaltojen Ateenan konsulaatissa. Ateenassa ilmestyvän sanomalehden tietojen mukaan, jotka oli saatu asioista hyvin perillä olevalta taholta komissiosta, amerikkalaisviranomaisten hallussa oli runsaasti kyseisen Kreikan kansalaisen henkilötietoja, jotka eurooppalaisviranomaiset olivat luovuttaneet Yhdysvaltojen viranomaisille Euroopan unionin ja Yhdysvaltojen solmiman periaatesopimuksen mukaisesti. Sopimuksessa sitoudutaan välittämään amerikkalaisviranomaisille EU:n jäsenvaltioista Yhdysvaltoihin matkustavien henkilöiden henkilötiedot. 1. Sisältyykö Yhdysvaltojen kanssa tehtyyn periaatesopimukseen luottamuksellisten henkilötietojen luovuttamisesta Yhdysvaltoihin matkustavien eurooppalaisten kansalaisten henkilötietojen välittäminen? Käsiteltiinkö tätä kysymystä jollakin tapaa 27.28. helmikuuta 2003 pidetyssä oikeudellisten asioiden neuvoston kokouksessa? 2. Onko komission tiedossa mitkä jäsenvaltiot ovat jo allekirjoittaneet kahdenvälisen sopimuksen Yhdysvaltojen kanssa kansalaistensa henkilötietojen välittämisestä, ja missä näistä sopimuksista sitoudutaan välittämään Yhdysvaltoihin matkustavien henkilöiden henkilötiedot? Frits Bolkesteinin komission puolesta antama vastaus (14. huhtikuuta 2003) Komissio on saanut tiedon arvoisan parlamentin jäsenen esiin nostamasta asiasta henkilötietojen suojasta vastaavalta Kreikan viranomaiselta. Komissiolla ei kuitenkaan ole tietoja siitä, mistä kreikkalaisen yliopiston professorin pidättäneet amerikkalaisviranomaiset saivat hallussaan olleet tiedot, eikä se siksi voi vahvistaa eikä kumota pidätyksen ja kreikkalaisessa lehdistössä julkaistujen tietojen välillä mahdollisesti olevaa yhteyttä. Komissio onkin aloittanut keskustelut amerikkalaisviranomaisten kanssa sen jälkeen, kun Yhdysvallat sääti useita lakeja, joiden mukaan lentoyhtiöiden (eikä eurooppalaisten viranomaisten) on toimitettava amerikkalaisviranomaisille Yhdysvaltoihin lentävien matkustajien ja miehistön jäsenten henkilötiedot. Velvoitteet koskevat Euroopasta käsin toimivia lentoyhtiöitä. Parhaillaan käytävien keskustelujen tavoitteena on saada aikaan ratkaisu, joka takaisi Yhdysvaltoihin toimitetuille tiedoille riittävän suojan tietosuojasta annetun direktiivin 95/46/EY(1) mukaisesti. Keskusteluissa ei ole vielä päästy periaatteelliseen sopimukseen, mutta Yhdysvaltain tulliviranomaiset ja Euroopan komissio ovat antaneet asiasta yhteisen julkilausuman ja Yhdysvaltain tulliviranomaiset ovat sitoutuneet erityisesti suojaamaan arkaluontoisia henkilötietoja. Komissiolla ei ole tietoja siitä, onko jäsenvaltioiden ja Yhdysvaltojen välillä tehty asiaa koskevia kahdenvälisiä sopimuksia. (1) Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta, EYVL L 281, 23.11.1995.